Uraren+tarifa+jasangarria+Urretxun+(GOIERRIKO+HITZA,+2010-03-13)


 * Uraren tarifa «jasangarria» aplikatzen Euskal Herriko lehen herria da Urretxu**

Urretxu Kontsumoaren arabera tarifa garestiagoa ala merkeagoa izango dute herritarrek; muga 100 litroan dago.

Alex Areizaga

Urretxuko Udala Euskal Herriko lehen udalerria izango da «uraren tarifa jasangarria» aplikatzen. Aguas del Norte enpresarekin elkarlanean abiaraziko duen egitasmoa da, eta urretxuarrak uraren kontsumoarekin arduratsuak izan daitezen lortzea du helburu.

Etxebizitzetako kontsumoari eragingo diote neurri berriek. Eguneko 100 litro, edo gauza bera dena, hiru hilabeteko epean 9 metro kubo ur kontsumitzen dituzten pertsonek onurak jasoko dituzte uraren fakturan. Iaz metro kuboko 0,61 euroko tarifa zuen ezarria Udalak, eta aurten eguneko eta pertsonako 100 litro edo gutxiago kontsumitzen dituztenentzako 0,56 eurokoa izango da tarifa. Kontsumo hori gainditzeak, hala ere, gastua «nabarmen» haziko du fakturan. 100 litroko kontsumoa gainditzen dutenentzako tarifa 0,93 eurokoa izango da, ia bikoitza. Modu horretara kontsumo jasangarriak «saritu» nahi ditu Udalak.

Urtarrilaren 1ean jarri zuten indarrean tarifa berria, eta aurtengo lehen hiru hiletako fakturan antzemango dituzte lehen aldaketak urretxuarrek.

Urretxuko alkate Iñaki Zabalak, Aguas del Norte enpresako gerente Jon Koldo Izagirrek eta Aguas del Nortek Urretxun eta Zumarragan duen arduradun Angel Manuelek eman zuten atzo aldaketen berri. «Iraunkortasunean sinisten dugulako» abiarazi dituzte aldaketak, alkateak nabarmendu zuenez; «zentzu honetan pausoak ematen joan nahi dugu». Asmoa «ur kontsumoaren kultura berria» martxan jartzea da, Zabalak gaineratu zuenez. Bestetik, ekimena martxan jartzen Euskal Herriko lehen udalerria izateagatik «oso harro» daudela esan zuen.


 * Iazko datuak**

Iazko kontsumo datuak ere ezagutarazi ditu Udalak. Etxebizitzetako uraren kontsumoa 273.000 metro kubokoa izan zen 2009an; merkataritza alorrekoa 6.000koa; industriakoa 42.000koa eta udal instalakuntzen kontsumoa, azkenik, 46.000koa. Guztira 367.000 metro kuboko kontsumoa izan zuen Urretxuk herri osoko datuak batuz gero.

Datuak bananduta, iaz eguneko 748 metro kubiko kontsumitu zuten urretxuarrek. 6.812 pertsonako biztanleria hartuta, eguneko eta pertsonako 110 litro kontsumitu zen bataz beste. Hala ere, Udalaren datuen arabera Urretxuko etxebizitzen %62 kontsumo jasangarriaren mugaren barruan dago, pertsonako 100 litroen azpitik. Jaurlaritzak 130 litroan jarri du kontsumo jasangarriaren muga.


 * Berrikuntzak**

Tarifa berria aplikatzeko //Aquacis// aplikazio informatiko berria prestatu dute Aguas del Norte enpresak eta Urretxuko Udalak. Ur zerbitzua eta kontsumo datuak kudeatzeko tresna informatikoa da, «udalek dituzten beharren aurrean bereziki malgua dena».

Izagirrek, bere aldetik, tarifa berrietarako bi errolda elkartu dituztela azaldu zuen, batetik enpresak berak kobratzeko erabiltzen duena eta bestetik Udalak etxebizitzetako erroldatzeari buruz duena. Etorkizunean udal gehiagok jarraituko duten bidea izango da hau», aurreratu zuen Izagirrek.

Urretxuko Udalak uraren kontsumoa murrizteko eta egokitzeko hartuko dituen neurri berriak jakinarazi zituen Manuelek; uraren hoditeriaren sektorizazioa eta azpiegitura berritzea, edota Agerre baserriaren inguruan eraikiko duten ur depositoa aipatu zituen. Hoditeria berritzen Ipeñarrieta auzoan hasiko dira, gero Labeaga eta Nekolalden jarraitzeko.

Neurri berriekin edateko uraren sarea bost sektoretan banatuko dute, bakoitzeko kontsumoa sakonago aztertzeko.




 * 100**


 * Litro.** Pertsonako eta eguneko kontsumoaren jasangarritasun mugatzat hartu dute.


 * 0,56 euro/metro kuboa.** Pertsonako eta eguneko 100 litro ur edo gutxiago kontsumitzen dutenentzako tarifa.


 * 0,93.** Eguneko eta pertsonako 100 litroko kopurua gainditzen dutenentzako tarifa.


 * 748**


 * Metro kubo eguneko.** Etxebizitzetan iaz izandako kontsumoa.


 * 367.000 metro kubo.** Iazko urte osoan Urretxun izandako ur konsumoa, guztira: 273.000 etxebizitzetan; 6.000 merkataritzan; 42.000 industrian eta 46.000 udal instalakuntzetan.


 * 110 litro.** Urretxuar baten bataz besteko kontsumoa eguneko, iaz.


 * %62.** Eguneko eta pertsonako kontsumo jasangarria duten etxebizitzen portzentajea.